CELEX: 52020PC0577
Language: sl
Date: 2020-09-22
Title: Predlog UREDBA EVROPSKEGA PARLAMENTA IN SVETA o spremembi Uredbe (EU) 2018/1139 glede zmožnosti Agencije Evropske unije za varnost v letalstvu, da deluje kot organ za oceno uspešnosti za enotno evropsko nebo

EVROPSKA KOMISIJA
            Bruselj, 22.9.2020
            COM(2020) 577 final
            2020/0264(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (EU) 2018/1139 glede zmožnosti Agencije Evropske unije za varnost v letalstvu, da deluje kot organ za oceno uspešnosti za enotno evropsko nebo
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Cilj pobude o enotnem evropskem nebu (SES) je izboljšanje splošne učinkovitosti organizacije in upravljanja evropskega zračnega prostora, in sicer z reformo letalskega sektorja, ki zagotavlja navigacijske službe zračnega prometa. 
               
            
            
               Spremenjeni predlog uredbe Evropskega parlamenta in Sveta o izvajanju enotnega evropskega neba [COM(2020) 579] je glede na izkušnje namenjen posodobitvi in prenovitvi veljavne zakonodaje o enotnem evropskem nebu. Medtem ko prvotni cilji in načela predloga, ki ga je Komisija sprejela leta 2013 [COM(2013) 410], ostajajo enaki, se spremenjeni predlog zlasti osredotoča na pospešitev prilagoditve navigacijskih služb zračnega prometa z vidika navedenih načel in ciljev.
            
            
               Eden od pomembnih elementov sprememb, predlaganih v tem okviru, je vzpostavitev funkcije stalnega organa za oceno uspešnosti, ki jo opravlja Agencija Evropske unije za varnost v letalstvu (v nadaljnjem besedilu: Agencija). Ureditve, potrebne za te namene, zahtevajo več sprememb Uredbe (EU) 2018/1139, da se zagotovi izvajanje funkcij organa za oceno uspešnosti s potrebno neodvisnostjo in strokovnim znanjem ter zahtevanimi viri. Navedene spremembe so določene v tem predlogu.
            
            
               Zgoraj navedeni spremenjeni predlog za prenovitev in ta predlog je treba obravnavati kot enoten in skladen sveženj.
            
            
               •Skladnost z veljavnimi predpisi na področju zadevne politike
            
            
               
                  Komisija je v strategiji letalstva za Evropo, ki jo je objavila leta 2015
                     1
                  , sozakonodajalca pozvala, naj nemudoma sprejmeta predlog SES2+. Skupaj s spremembo predloga SES2+ [COM(2020) 579] je ta predlog popolnoma v skladu s splošno strategijo za to področje politike, zlasti pa naj bi omogočil napredek v tej zakonodajni zadevi. 
               
            
            
               •Skladnost z drugimi politikami Unije
            
            
               
                  Ta predlog predstavlja potrebno dopolnitev spremenjenega predloga SES2+. Kot tak je del izboljšav uspešnosti navigacijskih služb zračnega prometa, kar posledično prispeva k zmanjševanju emisij CO2 v letalstvu in digitalizaciji, splošneje pa tudi k nemotenemu delovanju notranjega trga, vse to pa so prednostne naloge Komisije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Pravna podlaga te predlagane spremembe je člen 100(2) Pogodbe o delovanju Evropske unije.
            
            
               •Subsidiarnost (za neizključno pristojnost) 
            
            
               
                  Člen 100(2) Pogodbe o delovanju Evropske unije daje Uniji pravico, da ukrepa na tem področju, ki spada na področje deljene pristojnosti.
               
               
                  Natančneje, upravljanje zračnega prometa že od leta 2004 ureja pravo Unije, ki ga države članice v lastnem imenu ne morejo spreminjati. Vsebinsko in po naravi upravljanje zračnega prometa vpliva na zračni prostor celotne Evropske unije, čezmejno gibanje oseb ter čezmejni pretok blaga, storitev in kapitala pa sta neločljivo povezana z letalstvom. 
               
               
                  Natančneje, spremembe Uredbe (EU) 2018/1139, ki so tukaj predlagane kot nujni del svežnja, lahko uveljavi samo Unija, ne pa tudi njene države članice.
               
            
            
               •Sorazmernost
            
         
         
            
               
                  Predlog ne presega tistega, kar je potrebno za doseganje njegovih ciljev, in sicer zagotovitev, da se funkcije organa za oceno uspešnosti izvajajo s potrebno neodvisnostjo in strokovnim znanjem ter potrebnimi viri. Njegovi glavni elementi so podprti z različnimi prispevki, navedenimi v Prilogi IV k priloženemu delovnemu dokumentu služb Komisije. 
               
            
            
               •Izbira instrumenta
            
            
               
                  Predlagane spremembe se nanašajo na Uredbo (EU) 2018/1139 in bi zato tudi morale biti oblikovane kot uredba, ki jo morata Evropski parlament in Svet sprejeti v skladu z rednim zakonodajnim postopkom. Ker Uredba (EU) 2018/1139 ne spada med akte, predvidene za prenovitev, bi bilo treba to uredbo predstaviti ločeno od spremenjenega predloga za prenovitev [COM(2020) 579].
               
            
            
               3.REZULTATI NAKNADNIH VREDNOTENJ, POSVETOVANJ Z DELEŽNIKI IN OCEN UČINKA
            
            
               
                  Ta predlog je sestavni del svežnja, katerega glavni element je spremenjeni predlog za prenovitev v obliki dokumenta COM(2020) 579. 
               
               
                  Prvič, v celotnem svežnju so sklicevanja na oceno učinka, ki jo je Komisija že izvedla v zvezi s predlogom SES2+ iz leta 2013: SWD(2013) 206 final.
               
               
                  Drugič, dodatni elementi v zvezi s funkcijo organa za oceno uspešnosti so bili zdaj ocenjeni v dokumentu SWD(2020) 187. Ozadje predstavljajo priporočila, ki jih je Evropsko računsko sodišče leta 2017 podalo v posebnem poročilu o pobudi za enotno evropsko nebo in poročilu skupine modrecev iz leta 2019 o prihodnosti enotnega evropskega neba. Dokument SWD(2020) 187 upošteva tudi pozive k ukrepanju iz skupne izjave deležnikov, podpisane na konferenci na visoki ravni o prihodnosti enotnega evropskega neba, ki je potekala septembra 2019.
               
            
            
               4.PRORAČUNSKE POSLEDICE
            
            
               
                  Predlog ne vpliva na proračun Unije. Predlagana nova funkcija organa za oceno uspešnosti bo financirana iz pristojbin in dajatev ter vključena v upravljanje v Agenciji. Predlagan je rezervni sklad za pokritje enoletnih odhodkov iz poslovanja, da se zagotovi njeno neprekinjeno delovanje in izvajanje njenih nalog. Poleg tega je predlagano, da se vzpostavitev nove funkcije financira z letnimi prispevki določenih izvajalcev služb zračnega prometa, ki jih zadevajo naloge in pristojnosti Agencije kot organa za oceno uspešnosti. Za kritje stroškov vzpostavitve novih funkcij v okviru Agencije je predlagano zbiranje letnih prispevkov za pet proračunskih let po začetku veljavnosti uredbe o spremembi. 
               
               
                  Nazadnje to ne bo vplivalo na proračun Unije.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               Spremenjeni predlog za prenovitev uredbe SES2+ [COM(2020) 579] v svojem osnutku člena 43 predlaga, naj se ocena določb navedene uredbe izvede leta 2030. Ocena naj bi zajemala zlasti uspešnost funkcije organa za oceno uspešnosti ob upoštevanju osnovnih ciljev. Logično gledano bi morala zajemati tukaj predlagane spremembe. 
            
            
               •Natančnejša pojasnitev posameznih določb predloga
            
            
               Predlagana pravila določajo stalno strukturo, namenjeno oceni uspešnosti, da se zagotovita potrebna neodvisnost in strokovno znanje. Za zagotovitev pravočasnega pravnega pregleda, ne da bi to posegalo v pristojnosti Sodišča, se predlaga, da se zoper odločitve, ki jih sprejme Agencija kot organ za oceno uspešnosti, vloži pritožba pri ustreznem organu Agencije, tj. pritožbenem odboru za oceno uspešnosti. 
            
            
               Rešitev, da funkcije organa za oceno uspešnosti izvaja Agencija, čeprav prek namenskih organov in nosilcev funkcij, se zdi učinkovita tudi z vidika stroškovne učinkovitosti. 
            
            
               
                  Predlagana uredba določa sestavo in ustrezne zahteve za organe in nosilce funkcij, ki so potrebni, da lahko Agencija deluje kot organ za oceno uspešnosti. Naloge in pristojnosti, ki bodo Agenciji dodeljene za te namene, so določene v spremenjenem predlogu za prenovitev [COM(2020) 579]. Zajemajo oceno in odobritev načrtov uspešnosti določenih izvajalcev služb zračnega prometa, dajanje nasvetov Komisiji v zvezi z načrtom uspešnosti omrežja, spremljanje uspešnosti in preverjanje cen na enoto izvajalcev služb zračnega prometa. 
               
               
                  Za optimizacijo delovanja Agencije kot organa za oceno uspešnosti bi bilo zaželeno, da se Unija dogovori z Eurocontrolom za prenos tehničnega strokovnega znanja in zadevnih podatkov, povezanih z uspešnostjo, po možnosti s spremembo obstoječega sporazuma na visoki ravni med obema pogodbenicama.
               
            
            
               2020/0264 (COD)
            
            
               Predlog
            
         
         
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) 2018/1139 glede zmožnosti Agencije Evropske unije za varnost v letalstvu, da deluje kot organ za oceno uspešnosti za enotno evropsko nebo
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 100(2) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora,
            
            
               ob upoštevanju mnenja Odbora regij,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)[Spremenjena uredba SES2+] za optimizacijo uporabe pravil v zvezi z enotnim evropskim nebom določa pristojnost posebnega organa Unije, Agencije Evropske unije za varnost v letalstvu, ki deluje kot organ za oceno uspešnosti (v nadaljnjem besedilu: Agencija, ki deluje kot organ za oceno uspešnosti), za opravljanje različnih nalog, predvsem v zvezi s programom uspešnosti in ureditvijo pristojbin. 
            
            
               (2)V skladu s tem ciljem je treba v okviru Agencije vzpostaviti ustrezno in trajno strukturo, ki zagotavlja, da se naloge, dodeljene Agenciji, ki deluje kot organ za oceno uspešnosti, izvajajo s potrebnim strokovnim znanjem ter neodvisno od javnih ali zasebnih interesov in da se lahko Agencija v zvezi s tem zanese na namenska sredstva.
            
            
               (3)Uredbo (EU) 2018/1139 Evropskega parlamenta in Sveta
                  2
                bi bilo torej treba spremeniti na način, ki naloge v zvezi s programom uspešnosti in ureditvijo pristojbin enotnega evropskega neba funkcionalno in po hierarhiji ločuje od dejavnosti Agencije kot varnostnega organa.
            
            
               (4)V ta namen bi bilo treba ustanoviti regulativni odbor za oceno uspešnosti in imenovati direktorja za oceno uspešnosti, ki bi bil posebej pristojen za izvajanje funkcij Agencije, ki deluje kot organ za oceno uspešnosti.
            
            
               (5)V skladu z zgoraj navedenimi načeli bi moral regulativni odbor za oceno uspešnosti delovati neodvisno ter od vlade države članice, Komisije ali katerega koli drugega javnega ali zasebnega subjekta ne bi smel zahtevati navodil ali jih upoštevati ali sprejemati priporočil. 
            
            
               (6)Upravni odbor Agencije bi moral imeti ustrezna pooblastila, zlasti za imenovanje direktorja za oceno uspešnosti. 
            
            
               (7)Direktor za oceno uspešnosti bi moral biti zlasti pravni zastopnik Agencije v zadevah, povezanih z oceno uspešnosti, in biti odgovoren za njeno vsakodnevno upravljanje v zvezi s to zadevo, poleg tega pa bi opravljal tudi različne pripravljalne naloge. Poleg tega bi moral direktor za oceno uspešnosti pripraviti in predložiti osnutek sklopa o oceni uspešnosti iz programskega dokumenta, letnega delovnega programa in letnega poročila o dejavnostih Agencije. Regulativni odbor za oceno uspešnosti kot neodvisni organ bi moral po potrebi sodelovati pri navedenih dejavnostih.
            
            
               (8)Sodelovanje med nacionalnimi nadzornimi organi na področju ocene uspešnosti je pomembno za zagotovitev nemotenega izvajanja prava Unije na tem področju in bi ga bilo zato treba spodbujati, in sicer z ustanovitvijo svetovalnega odbora za oceno uspešnosti.
            
            
               (9)Na področjih, na katerih ima Agencija, ki deluje kot organ za oceno uspešnosti, pooblastila za sprejemanje odločitev, bi morale imeti zainteresirane strani zaradi ekonomičnosti postopka pravico do pritožbe pri pritožbenem odboru za oceno uspešnosti, ki bi moral biti del Agencije, ki deluje kot organ za oceno uspešnosti, vendar neodvisen od njene upravne in regulativne strukture. 
            
         
         
            
               (10)Agencija, ki deluje kot organ za oceno uspešnosti, bi morala opraviti vsa potrebna posvetovanja in delovati pregledno.
            
            
               (11)Agencija je odgovorna za prihodke in odhodke za oceno uspešnosti, in sicer ločeno od drugih prihodkov in odhodkov. V skladu z načelom neodvisnosti Agencije, ki deluje kot organ za oceno uspešnosti, bi moral direktor za oceno uspešnosti pripraviti osnutek načrta prihodkov in odhodkov za oceno uspešnosti ter ga predložiti izvršnemu direktorju. V okviru osnutka načrta prihodkov in odhodkov bi bilo treba v primeru sprememb glede prihodkov in odhodkov za oceno uspešnosti pridobiti soglasje direktorja za oceno uspešnosti. Če se mnenji direktorja za oceno uspešnosti in izvršnega direktorja razhajata, bi bilo treba direktorju za oceno uspešnosti omogočiti, da svoja stališča učinkovito predstavi upravnemu odboru, preden ta sprejme začasni osnutek načrta prihodkov in odhodkov Agencije.
            
            
               (12)Primerno je, da določeni izvajalci služb zračnega prometa prispevajo k vzpostavitvi delovanja Agencije, ki deluje kot organ za oceno uspešnosti, in njenemu nadaljnjemu delovanju. Določeni izvajalci služb zračnega prometa imajo naravni monopol nad zadevnimi storitvami, te pa plačujejo uporabniki zračnega prostora. Zaradi te posebne lastnosti je nujno, da se zanje uporabita program uspešnosti in ureditev pristojbin, s čimer se v več točkah optimizira zagotavljanje zadevnih storitev. Glavna naloga Agencije, ki deluje kot organ za oceno uspešnosti, je uporaba navedenega programa in ureditve, zato se lahko sredstva, ki se zahtevajo za njeno vzpostavitev, štejejo za potrebna iz razlogov, povezanih s posebnimi značilnostmi in posebnim položajem ponudnikov zadevnih storitev.
            
            
               (13)Stroške, povezane z nadzorom določenih izvajalcev služb zračnega prometa s strani Agencije, ki deluje kot organ za oceno uspešnosti, je mogoče razdeliti na stroške za njeno vzpostavitev in njene tekoče stroške. 
            
            
               (14)Stroški za vzpostavitev Agencije, ki deluje kot organ za oceno uspešnosti, so kratkoročni in omejeni na nekaj dejavnosti, kot so zaposlovanje, usposabljanje in potrebna oprema IT, ter potrebni za vzpostavitev nadzora, ki se zahteva zaradi opisanih razlogov.
            
            
               (15)Navedene stroške bi morali pet proračunskih let kriti določeni izvajalci služb zračnega prometa, in sicer v obliki pošteno in nediskriminatorno izračunanih letnih prispevkov. Posamezne prispevke določenih izvajalcev služb zračnega prometa bi bilo treba določiti glede na njihovo velikost, da bi se tako pokazal njihov pomen pri izvajanju služb zračnega prometa v Evropi in posledično koristi, ki jih imajo od nadzorovane dejavnosti. Konkretno, take prispevke bi bilo treba izračunati na podlagi dejanske višine prihodkov iz izvajanja storitev navigacijskih služb zračnega prometa v referenčnem obdobju pred referenčnim obdobjem, v katerem je začela veljati ta uredba.
            
            
               (16)Za vzpostavitev enotnih pravil glede izračuna letnih prispevkov, zlasti metodologije za dodelitev ocenjenih odhodkov kategorijam določenih izvajalcev služb zračnega prometa in meril za določitev višine posameznih prispevkov glede na velikost bi bilo treba Komisiji podeliti izvedbena pooblastila. Navedena pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta
                  3
               .
            
            
               (17)Tekoči stroški se nanašajo na stroške dejavnosti, ki jih izvaja Agencija, ki deluje kot organ za oceno uspešnosti, v okviru programa uspešnosti in ureditve pristojbin po uspešno vzpostavljenem izvajanju teh dejavnosti. Tekoče stroške Agencije, ki deluje kot organ za oceno uspešnosti, bi morali enakovredno financirati določeni izvajalci služb zračnega prometa. Vendar bi moralo financiranje temeljiti na pristojbinah in dajatvah zaradi posegov, potrebnih za uporabo programa uspešnosti in ureditve pristojbin. Za to vrsto financiranja se lahko tudi pričakuje, da bo povečala avtonomijo in neodvisnost Agencije, ki deluje kot organ za oceno uspešnosti.
            
            
               (18)Noben prihodek, ki ga prejme Agencija, ne glede na njegov izvor, ne bi smel ogroziti njene neodvisnosti in nepristranskosti.
            
            
               (19)Agencija, ki deluje kot organ za oceno uspešnosti, bi morala zagotovi tudi rezervni sklad, ki bi pokrival enoletne odhodke iz poslovanja ter tako zagotavljal nadaljnje izvajanje dejavnosti in izpolnjevanje njenih nalog.
            
            
               (20)Agencija, ki deluje kot organ za oceno uspešnosti, bi morala biti odprta za sodelovanje tretjih držav, ki so z Unijo sklenile sporazume ter sprejele in uporabljajo zadevna pravila prava Unije.
            
            
               (21)Uredbo (EU) 2018/1139 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               Uredba (EU) 2018/1139 se spremeni:
            
            
               (1)v členu 3 se točka 5 nadomesti z naslednjim:
            
            
               „(5) ‚ATM/ANS‘ pomeni upravljanje zračnega prometa in izvajanje navigacijskih služb zračnega prometa in zajema vse naslednje: funkcije in službe upravljanja zračnega prometa, kot so opredeljene v točki 9 člena 2 [spremenjene uredbeSES2+]; navigacijske službe zračnega prometa, kot so opredeljene v točki 4 člena 2 navedene uredbe, vključno s funkcijami omrežja iz člena 26 navedene uredbe, ter storitve, ki ojačujejo signale, ki jih oddajajo sateliti glavnih konstelacij GNSS za namene zračne plovbe; oblikovanje postopkov letenja; storitve, s katerimi se pridobivajo in obdelujejo podatki ter formatirajo in posredujejo podatki splošnemu zračnemu prometu za namene zračne plovbe, in službe za podatke o zračnem prometu, ki zagotavljajo storitve, ki zajemajo zbiranje, združevanje in vključevanje operativnih podatkov od izvajalcev nadzornih služb, izvajalcev meteoroloških služb (MET) in služb za letalske informacije (AIS) ter omrežnih funkcij in od vseh zadevnih subjektov ter/ali zagotavljanje obdelanih podatkov za namene nadzora zračnega prometa in upravljanja zračnega prometa;“;
            
            
               (2)člen 93 se nadomesti z naslednjim:
            
            
               „Člen 93
            
            
               Izvajanje enotnega evropskega neba
            
         
         
            
               1. Agencija, ki deluje kot organ za oceno uspešnosti, ima naloge in pooblastila, določena v [spremenjeni uredbi SES2+].
            
            
               2. Agencija na področjih, na katerih ima ustrezno strokovno znanje, ne glede na to, ali deluje kot organ za oceno uspešnosti ali ne, na zahtevo Komisiji zagotovi tehnično pomoč pri izvajanju enotnega evropskega neba, vključno s programom uspešnosti in ureditvijo pristojbin, ter v ta namen zlasti: 
            
            
               (a) izvaja tehnične inšpekcijske preglede, tehnične preiskave, preglede skladnosti, študije in projekte; 
            
            
               (b) prispeva k izvajanju osrednjega načrta ATM, vključno z razvojem in uporabo programa SESAR.“; 
            
            
               (3)v členu 94 se odstavek 5 nadomesti z naslednjim:
            
            
               „5. Agencijo pravno zastopa njen izvršni direktor. V zadevah v zvezi z Agencijo, ki deluje kot organ za oceno uspešnosti, je njen zakoniti zastopnik direktor za oceno uspešnosti.“;
            
            
               (4)člen 98 se spremeni:
            
            
               (a)
                     odstavek 2 se spremeni:
            
            
               (i)točka (f) se nadomesti z naslednjim:
            
            
               „(f) 
                     opravlja svoje funkcije v zvezi s proračunom Agencije v skladu s členi 120, 120a, 121 in 125;“,
            
            
               (ii)točka (l) se nadomesti z naslednjim:
            
            
                „(l) sprejema odločitve o vzpostavitvi notranjih struktur Agencije na ravni direktorjev in po potrebi njihovih spremembah, pri čemer sta v primeru notranjih struktur v zvezi z oceno uspešnosti potrebna ustrezna zahteva direktorja za oceno uspešnosti ter pozitivno mnenje regulativnega odbora za oceno uspešnosti. Nobena taka odločitev ne vpliva na ločevanje med regulativnim odborom za oceno uspešnosti, direktorjem za oceno uspešnosti, svetovalnim odborom za oceno uspešnosti, pritožbenim odborom za oceno uspešnosti in osebjem v Agenciji, ki deluje kot organ za oceno uspešnosti, na eni strani ter drugimi organi in nosilci funkcij v Agenciji na drugi strani;“,
            
            
               (iii)točka (o) se nadomesti z naslednjim:
            
            
               „(o) sprejme pravila za preprečevanje in obvladovanje nasprotij interesov pri svojih članih in članih odbora za pritožbe, članih regulativnega odbora za oceno uspešnosti, članih svetovalnega odbora za oceno uspešnosti in članih pritožbenega odbora za oceno uspešnosti;“;
            
            
               (b)
                     vstavi se naslednji odstavek 2a:
            
            
               „2a V zadevah v zvezi z oceno uspešnosti upravni odbor:
            
            
               (a)po posvetovanju z regulativnim odborom za oceno uspešnosti in pridobitvi pozitivnega mnenja imenuje direktorja za oceno uspešnosti v skladu s členom 114g in, kjer je to ustrezno, podaljša njegov mandat ali ga razreši s položaja;
            
            
               (b)imenuje člane regulativnega odbora za oceno uspešnosti v skladu s členom 114c;
            
            
               (c)po posvetovanju z regulativnim odborom za oceno uspešnosti imenuje člane pritožbenega odbora za oceno uspešnosti v skladu s členom 114l;
            
            
               (d)se po pridobitvi soglasja Komisije in glede prihodkov in odhodkov v zvezi z oceno uspešnosti odloči, ali bo sprejel kakršno koli zapuščino, donacijo ali nepovratna sredstva iz drugih virov Unije ali kakršne koli prostovoljne prispevke držav članic ali nacionalnih nadzornih organov iz člena 3 [spremenjene uredbe SES2+];
            
         
         
            
               (e)po posvetovanju z regulativnim odborom za oceno uspešnosti opravlja disciplinski nadzor nad direktorjem za oceno uspešnosti;
            
            
               (f)po posvetovanju z regulativnim odborom za oceno uspešnosti določi postopke za izdajo mnenj, priporočil in sklepov Agencije, ki deluje kot organ za oceno uspešnosti, kot je navedeno v členu 119a(4);
            
            
               (g)na podlagi pozitivnega mnenja regulativnega odbora za oceno uspešnosti in na podlagi predloga direktorja za oceno uspešnosti sprejme in redno posodablja načrte obveščanja in razširjanja informacij o oceni uspešnosti iz člena 119a(5); 
            
            
               (h)na podlagi pozitivnega mnenja regulativnega odbora za oceno uspešnosti odobri sklenitev delovnih dogovorov v skladu s členom 129a(4);
            
            
               (i)na podlagi pozitivnega mnenja regulativnega odbora za oceno uspešnosti in na podlagi predloga direktorja za oceno uspešnosti vzpostavi mehanizme in postopke za posvetovanje z deležniki iz člena 38 [spremenjene uredbe SES2+] in člena 119a te uredbe.“;
            
            
               (c)
                     odstavka 3 in 4 se nadomestita z naslednjim:
            
            
               „3. Upravni odbor lahko svetuje izvršnemu direktorju o kateri koli zadevi v zvezi s področji, ki jih zajema ta uredba, razen v zadevah glede ocene uspešnosti.
            
            
               4. Upravni odbor ustanovi svetovalni organ, v katerem so zastopane vse zainteresirane strani, na katere vpliva delo Agencije, in s katerim se posvetuje, preden sprejme odločitve na področjih iz točk (c), (e), (f) in (i) odstavka 2. Upravni odbor pri odločanju na področjih iz točk (c) in (f) odstavka 2 v celoti upošteva prispevek direktorja za oceno uspešnosti v skladu s členom 114h. Upravni odbor se lahko odloči tudi za posvetovanje s svetovalnim organom o drugih vprašanjih iz odstavkov 2 in 3, razen na področjih, povezanih s funkcijo Agencije, ki deluje kot organ za oceno uspešnosti. Upravnega odbora mnenje svetovalnega odbora v nobenem primeru ne zavezuje.“;
            
            
               (d)
                     odstavek 6 se nadomesti z naslednjim:
            
            
               „6. Upravni odbor v skladu s členom 110 kadrovskih predpisov sprejme sklep, utemeljen na členu 2(1) kadrovskih predpisov in členu 6 pogojev za zaposlitev drugih uslužbencev, o prenosu ustreznih pooblastil organa za imenovanja na izvršnega direktorja in opredelitvi pogojev, v skladu s katerimi se lahko navedeni prenos pooblastil začasno prekine. Izvršni direktor ima dovoljenje za nadaljnji prenos navedenih pooblastil. 
            
            
               Zaradi izjemnih okoliščin lahko upravni odbor začasno prekine prenos pooblastil organa za imenovanja na izvršnega direktorja in nadaljnji prenos pooblastil s strani izvršnega direktorja ter jih izvaja sam ali jih prenese na enega od svojih članov ali člana osebja, ki ni izvršni direktor.
            
            
               Prvi in drugi pododstavek se ne uporabljata za osebje, katerega delovna mesta so vezana na funkcijo Agencije, ki deluje kot organ za oceno uspešnosti.“;
            
            
               (e)
                     doda se naslednji odstavek 7:
            
            
               „7. Upravni odbor v skladu s členom 110 kadrovskih predpisov sprejme sklep, utemeljen na členu 2(1) kadrovskih predpisov in členu 6 pogojev za zaposlitev drugih uslužbencev, o prenosu ustreznih pooblastil organa za imenovanja na direktorja za oceno uspešnosti v zvezi z osebjem, katerega delovna mesta so vezana na funkcijo Agencije, ki deluje kot organ za oceno uspešnosti, in opredelitvi pogojev, v skladu s katerimi se lahko navedeni prenos pooblastil začasno prekine. Direktor za oceno uspešnosti ima dovoljenje za nadaljnji prenos navedenih pooblastil.
            
            
               Zaradi izjemnih okoliščin lahko upravni odbor začasno prekine prenos pooblastil organa za imenovanja na direktorja za oceno uspešnosti in nadaljnji prenos pooblastil s strani direktorja za oceno uspešnosti ter jih izvaja sam ali jih prenese na enega od svojih članov ali člana osebja, ki ni direktor za oceno uspešnosti. Za to odločitev je potreben pozitiven glas predstavnika Komisije v upravnem odboru. Izjemne okoliščine so strogo omejene na upravne, proračunske ali upravljavske zadeve ter ne posegajo v polno neodvisnost direktorja za oceno uspešnosti glede njegovih nalog na podlagi točke (d) člena 114h(3).“;
            
            
               (5)v členu 99 se odstavek 5 nadomesti z naslednjim:
            
            
               „5. Svetovalni organ iz člena 98(4) imenuje štiri svoje člane za sodelovanje v upravnem odboru s statusom opazovalca, razen za zadeve, povezane z oceno uspešnosti, zlasti na področjih iz člena 98(2a). Njihova naloga je, da čim širše predstavljajo različna mnenja, zastopana v svetovalnem organu. Začetni mandat traja 48 mesecev in se lahko podaljša.“;
            
            
               (6)člen 101 se spremeni: 
            
            
               (a)
                     odstavek 3 se nadomesti z naslednjim:
            
            
               „3. Izvršni direktor Agencije se udeležuje razprav, vendar nima pravice glasovanja. Na povabilo direktorja za oceno uspešnosti se lahko udeležuje razprav o zadevah, povezanih s funkcijo Agencije, ki deluje kot organ za oceno uspešnosti, vendar nima pravice do glasovanja.“,
            
         
         
            
               (b)
                     vstavi se naslednji odstavek 3a:
            
            
               „3a Direktor za oceno uspešnosti se udeležuje razprav na področjih, ki so neposredno ali posredno povezana s funkcijo Agencije, ki deluje kot organ za oceno uspešnosti, vendar nima pravice do glasovanja.“;
            
            
               (7)v členu 102 se odstavki 2, 3 in 4 nadomestijo z naslednjim:
            
            
               „2. Vsak član, imenovan v skladu s členom 99(1), ima en glas. V primeru odsotnosti člana ima pravico do glasovanja njegov namestnik. Opazovalci, izvršni direktor Agencije in direktor za oceno uspešnosti nimajo pravice do glasovanja. 
            
            
               3. 
                     V poslovniku upravnega odbora so določena podrobnejša pravila glasovanja, zlasti postopek za glasovanje o nujnih zadevah, pogoji, pod katerimi lahko član deluje v imenu drugega člana, in, kadar je to ustrezno, vse zahteve za sklepčnost.
            
            
               4. Za sprejetje odločitev o zadevah v zvezi s proračunom, človeškimi viri ali upravnimi zadevami, zlasti v zvezi z zadevami iz točk (d), (f), (h), (m), (n), (o) in (q) člena 98(2), točk (a), (b), (c), (e) in (f) člena 98(2a) in člena 98(7), je potreben pozitiven glas predstavnika Komisije v upravnem odboru.“;
            
            
               (8)člen 104 se spremeni: 
            
            
               (a)
                     odstavek 1 se nadomesti z naslednjim:
            
            
               „1. Izvršni direktor upravlja Agencijo. Za svoje ravnanje je odgovoren upravnemu odboru. Brez poseganja v pristojnosti Komisije in upravnega odbora je izvršni direktor neodvisen pri opravljanju svojih nalog in ne sme zahtevati ali sprejemati navodil od nobene vlade ali drugega organa. Izvršni direktor ne daje navodil niti direktorju za oceno uspešnosti niti osebju v okviru funkcije Agencije, ki deluje kot organ za oceno uspešnosti.“,
            
            
               (b)
                     odstavek 3 se spremeni:
            
            
               (i)uvodni stavek se nadomesti z naslednjim:
            
            
               „3. Izvršni direktor je odgovoren za izvajanje nalog, ki so Agenciji dodeljene s to uredbo ali drugimi akti Unije, razen za zadeve, povezane s funkcijo Agencije, ki deluje kot organ za oceno uspešnosti. Izvršni direktor je odgovoren zlasti za:“,
            
            
               (ii)točka (h) se nadomesti z naslednjim:
            
            
               „(h) pripravo osnutka načrta prihodkov in odhodkov Agencije v skladu s členom 120, vključitev osnutka načrta prihodkov in odhodkov Agencije za opravljanje njene funkcije kot organ za oceno uspešnosti, ki ga je v skladu s členoma 114h in 120a pripravil direktor za oceno uspešnosti, ter izvrševanje njenega proračuna v skladu s členom 121, razen proračuna Agencije za opravljanje njene funkcije kot organ za oceno uspešnosti;“,
            
            
               (iii)točka (j) se nadomesti z naslednjim:
            
            
               „(j) pripravo programskega dokumenta iz člena 117(1) in, po vključitvi sklopa organa za oceno uspešnosti, ki ga predloži direktor za oceno uspešnosti v skladu s točko (g) člena 114h(3) in členom 117a, in po pridobitvi mnenja Komisije, njegovo predložitev upravnemu odboru v sprejetje. Kakršna koli sprememba sklopa organa za oceno uspešnosti se izvede samo na podlagi odobritve direktorja za oceno uspešnosti;“,
            
            
               (iv)točka (l) se nadomesti z naslednjim:
            
            
               „(l) pripravo akcijskega načrta ob upoštevanju ugotovitev notranjih ali zunanjih revizijskih poročil in ocen ter preiskav urada OLAF in poročanje Komisiji o napredku dvakrat letno, upravnemu odboru pa redno. Izvršni direktor se usklajuje z direktorjem za oceno uspešnosti, da se zagotovi skladnost z akcijskim načrtom, ki ga pripravi direktor za oceno uspešnosti v zvezi z dejavnosti v okviru funkcije Agencije, ki deluje kot organ za oceno uspešnosti;“,
            
            
               (v)točka (u) se nadomesti z naslednjim:
            
            
               „(u) sprejemanje odločitev o vzpostavitvi notranjih struktur Agencije in po potrebi o spremembah teh struktur, z izjemo tistih na ravni direktorjev, ki jih bo odobril upravni odbor, in razen odločitev glede notranjih struktur v zvezi z oceno uspešnosti. Odločitve izvršnega direktorja ne vplivajo na ločevanje med regulativnim odborom za oceno uspešnosti, direktorjem za oceno uspešnosti, svetovalnim odborom za oceno uspešnosti, pritožbenim odborom za oceno uspešnosti in osebjem v Agenciji, ki deluje kot organ za oceno uspešnosti, na eni strani ter drugimi organi in nosilci funkcij v Agenciji na drugi strani;“,
            
         
         
            
               (c)
                     odstavek 4 se nadomesti z naslednjim: 
            
            
               „4. Izvršni direktor je odgovoren tudi za odločanje o tem, ali je treba za učinkovito in uspešno izvajanje nalog Agencije vzpostaviti enega ali več lokalnih uradov v eni ali več državah članicah ali namestiti osebje v delegacijah Unije v tretjih državah v skladu z ustreznimi sporazumi z Evropsko službo za zunanje delovanje. 
            
            
               Prvi pododstavek se ne uporablja za Agencijo v funkciji organa za oceno uspešnosti. V zvezi s temi funkcijami je direktor za oceno uspešnosti odgovoren za odločanje o tem, ali je treba za učinkovito in uspešno izvajanje dejavnosti Agencije vzpostaviti enega ali več lokalnih uradov v eni ali več državah članicah.
            
            
               Za odločitvi iz prvega in drugega pododstavka je potrebno predhodno soglasje Komisije, upravnega odbora in po potrebi države članice, v kateri naj bi bil lokalni urad vzpostavljen. V teh odločitvah je določen obseg dejavnosti, ki naj bi se izvajale v navedenem lokalnem uradu ali ki naj bi jih opravljajo tako nameščeno osebje, in sicer tako, da se preprečijo nepotrebni stroški in podvajanje upravnih funkcij Agencije.“;
            
            
               (9)vstavi se oddelek IIa:
            
            
               „ODDELEK IIa
            
            
               Posebna pravila o notranji strukturi v povezavi z oceno uspešnosti
            
            
               Člen 114a
            
            
               Struktura Agencije, ki deluje kot organ za oceno uspešnosti
            
            
               Agencija, ki deluje kot organ za oceno uspešnosti, ima za izvajanje svojih nalog v zvezi z oceno uspešnosti:
            
            
               (a)regulativni odbor za oceno uspešnosti;
            
            
               (b)direktorja za oceno uspešnosti;
            
            
               (c)svetovalni odbor za oceno uspešnosti;
            
            
               (d)pritožbeni odbor za oceno uspešnosti.
            
            
               Člen 114b
            
            
               Funkcije regulativnega odbora za oceno uspešnosti
            
            
               1.Regulativni odbor za oceno uspešnosti:
            
            
               (a)poda mnenje in po potrebi pripombe ter predloži spremembe besedil predlogov direktorja za oceno uspešnosti za osnutke mnenj, priporočil in sklepov, povezanih z nalogami iz [spremenjene uredbe SES2+] in tistimi iz člena 129a te uredbe, ki se obravnavajo za sprejetje;
            
            
               (b)v okviru svoje pristojnosti direktorja za oceno uspešnosti usmerja pri izvajanju njegovih nalog;
            
            
               (c)upravnemu odboru poda mnenje o kandidatu za direktorja za oceno uspešnosti v skladu s točko (a) člena 98(2a) in členom 114g(2) ter po potrebi o njegovi razrešitvi v skladu s členom 114g(6);
            
         
         
            
               (d)odobri sklop o dejavnostih za oceno uspešnosti iz programskega dokumenta, ki ga mora direktor za oceno uspešnosti predložiti izvršnemu direktorju v skladu s točko (g) člena 114h(3) in členom 117a;
            
            
               (e)odobri samostojni sklop o regulativnih dejavnostih v okviru sklopa o oceni uspešnosti iz konsolidiranega letnega poročila o dejavnostih, ki ga mora direktor za oceno uspešnosti predložiti izvršnemu direktorju v skladu s točko (i) člena 114h(3) in členom 118a;
            
            
               (f)upravnemu odboru poda mnenje o postopkih za izdajo mnenj, priporočil in sklepov Agencije, ki deluje kot organ za oceno uspešnosti, v skladu s točko (f) člena 98(2a); 
            
            
               (g)direktorju za oceno uspešnosti poda mnenje o njegovem predlogu za načrte obveščanja in razširjanja informacij o oceni uspešnosti iz člena 119a(5) v skladu s točko (g) člena 98(2a);
            
            
               (h)direktorju za oceno uspešnosti poda mnenje o vzpostavitvi ali spremembi notranjih struktur v zvezi z oceno uspešnosti;
            
            
               (i)upravnemu odboru poda mnenje v zvezi z morebitnimi ukrepi, ki jih je treba sprejeti v skladu s točko (e) člena 98(2a);
            
            
               (j)upravnemu odboru poda mnenje o sklenitvi delovnih dogovorov v skladu s členom 129a(4);
            
            
               (k)direktorju za oceno uspešnosti poda mnenje o njegovem predlogu za mehanizme in postopke za posvetovanje z deležniki iz člena 38 [spremenjene uredbe SES2+] in člena 119a te uredbe;
            
            
               (l)upravnemu odboru poda mnenje o kandidatih za člane pritožbenega odbora za oceno uspešnosti v skladu s členom 114l. To mnenje ni zavezujoče.
            
            
               Člen 114c
            
            
               Sestava in neodvisnost regulativnega odbora za oceno uspešnosti
            
            
               1.Regulativni odbor za oceno uspešnosti sestavlja devet članov z glasovalno pravico in en predstavnik Komisije brez glasovalne pravice. Vsak član ima enega namestnika. Eden od članov ima funkcijo predsednika svetovalnega odbora za oceno uspešnosti. Član upravnega odbora ne sme biti član regulativnega odbora za oceno uspešnosti. Mandat članov in njihovih namestnikov traja pet let in se lahko podaljša.
            
            
               2.Člane regulativnega odbora za oceno uspešnosti in njihove namestnike po javnem razpisu za prijavo interesa uradno imenuje upravni odbor na predlog Komisije po posvetovanju z Eurocontrolom. Člani regulativnega odbora za oceno uspešnosti se imenujejo na podlagi dosežkov ter znanja in izkušenj s področja upravljanja zračnega prometa ali gospodarske ureditve mrežnih gospodarskih panog. Za sprejetje odločitve o imenovanju članov regulativnega odbora za oceno uspešnosti je potreben pozitiven glas predstavnika Komisije v upravnem odboru.
            
            
               3.Regulativni odbor za oceno uspešnosti pri izvajanju nalog, ki so mu dodeljene s to uredbo, deluje neodvisno ter od vlade države članice, Komisije ali katerega koli drugega javnega ali zasebnega subjekta ne sme zahtevati navodil ali jih upoštevati.
            
            
               Člen 114d
            
            
               Predsednik regulativnega odbora za oceno uspešnosti
            
            
               1.Regulativni odbor za oceno uspešnosti predsednika in njegovega namestnika izvoli z dvotretjinsko večino glasov svojih članov z glasovalno pravico. Namestnik predsednika nadomešča predsednika, kadar ta ne more opravljati svojih nalog. 
            
            
               2.Mandat predsednika in namestnika predsednika traja dve leti in pol ter se lahko podaljša. Če med njunim mandatom preneha njuno članstvo v regulativnem odboru za oceno uspešnosti, na isti datum samodejno preneha tudi njun mandat.
            
            
               Člen 114e
            
            
               Sestanki regulativnega odbora za oceno uspešnosti
            
         
         
            
               1.Sestanke regulativnega odbora za oceno uspešnosti skliče njegov predsednik. 
            
            
               2.Regulativni odbor za oceno uspešnosti ima vsaj dva redna sestanka na leto. Prav tako se sestane na zahtevo predsednika, Komisije ali najmanj tretjine svojih članov.
            
            
               3.Direktor za oceno uspešnosti se udeležuje razprav, vendar nima pravice glasovanja. 
            
            
               4.Regulativni odbor za oceno uspešnosti lahko katero koli osebo, katere mnenje bi lahko bilo zanimivo, povabi, da se udeleži sestanka s statusom opazovalke. 
            
            
               5.Sekretariat za regulativni odbor za oceno uspešnosti zagotovi Agencija.
            
            
               Člen 114f
            
            
               Pravila glasovanja regulativnega odbora za oceno uspešnosti
            
            
               1.Regulativni odbor za oceno uspešnosti sprejema odločitve z navadno večino glasov članov z glasovalno pravico, razen če je v tej uredbi določeno drugače.
            
            
               2.Vsak član z glasovalno pravico, imenovan v skladu s členom 114c(2), ima en glas. V primeru odsotnosti člana ima pravico do glasovanja njegov namestnik. Opazovalci in direktor za oceno uspešnosti nimajo pravice do glasovanja.
            
            
               3.Regulativni odbor za oceno uspešnosti sprejme svoj poslovnik, ki podrobno določa ureditev glasovanja, zlasti pogoje, na podlagi katerih lahko en član deluje v imenu drugega, in po potrebi tudi pravila, ki urejajo sklepčnost.
            
            
               Člen 114g
            
            
               Direktor za oceno uspešnosti
            
            
               1.Direktor za oceno uspešnosti je zaposlen kot začasni uslužbenec Agencije v skladu s točko (a) člena 2 pogojev za zaposlitev drugih uslužbencev. 
            
            
               2.Direktorja za oceno uspešnosti na podlagi pozitivnega mnenja organa za oceno uspešnosti, in sicer na podlagi dosežkov ter znanja in izkušenj s področja upravljanja zračnega prometa ali gospodarske ureditve mrežnih gospodarskih panog, imenuje upravni odbor, potem ko ga po odprtem in preglednem izbirnem postopku izbere s seznama vsaj treh kandidatov, ki jih predlaga Komisija. Za sprejetje odločitve o imenovanju direktorja za oceno uspešnosti je potreben pozitiven glas predstavnika Komisije v upravnem odboru. Za sklenitev pogodbe z direktorjem za oceno uspešnosti Agencijo zastopa predsednik upravnega odbora.
            
            
               3.Mandat direktorja za oceno uspešnosti traja pet let. V devetih mesecih pred koncem navedenega obdobja Komisija izvede ocenjevanje. Pri ocenjevanju Komisija preuči zlasti:
            
            
               (a)uspešnost direktorja za oceno uspešnosti;
            
            
               (b)naloge in zahteve v zvezi z oceno uspešnosti v prihodnjih letih.
            
            
               4.Upravni odbor lahko na predlog Komisije in potem, ko je podrobno preučil oceno iz odstavka 3 in upošteval pozitivno mnenje regulativnega odbora za oceno uspešnosti, mandat direktorja za oceno uspešnosti enkrat podaljša za največ pet let. Direktor za oceno uspešnosti, čigar mandat je bil podaljšan, se ob koncu podaljšanega obdobja ne more udeležiti še enega izbirnega postopka za isti položaj. 
            
            
               5.Če njegov mandat ni podaljšan, direktor za oceno uspešnosti funkcijo opravlja do imenovanja njegovega naslednika.
            
            
               6.Direktor za oceno uspešnosti je lahko razrešen samo na podlagi sklepa, ki ga upravni odbor sprejme na predlog Komisije, potem ko pridobi pozitivno mnenje regulativnega odbora za oceno uspešnosti. 
            
         
         
            
               7.Upravni odbor sklep o imenovanju, podaljšanju mandata ali razrešitvi direktorja za oceno uspešnosti sprejme na podlagi dvotretjinske večine glasov članov z glasovalno pravico. Direktor za oceno uspešnosti po svojem mandatu vsaj dve leti ne sme imeti nobene druge poklicne funkcije ali odgovornosti pri katerem koli izvajalcu navigacijskih služb zračnega prometa.
            
            
               Člen 114h
            
            
               Odgovornosti direktorja za oceno uspešnosti
            
            
               1.Direktor za oceno uspešnosti je odgovoren upravnemu odboru glede upravnih, proračunskih in upravljavskih zadev, vendar popolnoma neodvisen pri opravljanju svojih nalog iz točke (d) odstavka 3. Brez poseganja v vlogo, ki jo imata upravni odbor in regulativni odbor za oceno uspešnosti v zvezi z nalogami direktorja za oceno uspešnosti, direktor za oceno uspešnosti ne zahteva ali upošteva navodil nobene vlade, institucij Unije ali drugega javnega ali zasebnega subjekta ali osebe. 
            
            
               2.Direktor za oceno uspešnosti se lahko udeležuje sestankov regulativnega odbora za oceno uspešnosti kot opazovalec.
            
            
               3.Direktor za oceno uspešnosti je pristojen za izvajanje nalog v zvezi z oceno uspešnosti, ki se izvaja v skladu s [spremenjeno uredbo SES2+]. Direktor za oceno uspešnosti upošteva smernice iz točke (b) člena 114b(1) in, če je tako določeno v tej uredbi, mnenja regulativnega odbora za oceno uspešnosti. Direktor za oceno uspešnosti je odgovoren zlasti za:
            
            
               (a)zagotavljanje pravnega zastopanja Agencije v zadevah v zvezi z oceno uspešnosti; 
            
            
               (b)izvajanje vsakodnevnega upravljanja dela v zvezi z oceno uspešnosti;
            
            
               (c)pripravo dela upravnega odbora v zvezi s področji, ki so neposredno ali posredno povezana z delom na področju ocene uspešnosti, sodelovanje, brez pravice glasovanja, pri delu upravnega odbora in izvajanje odločitev, ki jih je sprejel upravni odbor na področjih, povezanih s funkcijo Agencije, ki deluje kot organ za oceno uspešnosti;
            
            
               (d)pripravo osnutkov, posvetovanje, sprejemanje in objavljanje mnenj, priporočil in sklepov v zvezi z nalogami iz [spremenjene uredbe SES2+] in tistimi iz člena 129a;
            
            
               (e)izvajanje sklopa o dejavnostih za oceno uspešnosti iz programskega dokumenta iz člena 117a;
            
            
               (f)sprejemanje potrebnih ukrepov, zlasti v zvezi s sprejemanjem notranjih upravnih navodil in objavljanjem obvestil, da se zagotovi učinkovito delo Agencije na področju ocene uspešnosti v skladu s [spremenjeno uredbo SES2+];
            
            
               (g)vsakoletno pripravo sklopa o dejavnostih za oceno uspešnosti iz programskega dokumenta iz člena 117a, ki ga mora predložiti izvršnemu direktorju in vključiti v osnutek programskega dokumenta Agencije za namene točke (j) člena 104(3). Kakršna koli sprememba vložka v zvezi z oceno uspešnosti se izvede samo na podlagi odobritve direktorja za oceno uspešnosti;
            
            
               (h)pripravo začasnega osnutka načrta prihodkov in odhodkov v zvezi z oceno uspešnosti v skladu s členom 120a(7) in predložitev tega osnutka izvršnemu direktorju za namene točke (h) člena 104(3) ter izvajanje pregleda prihodkov in odhodkov v zvezi z oceno uspešnosti v skladu s členom 121. Kakršna koli sprememba vložka v zvezi z oceno uspešnosti se izvede samo na podlagi odobritve direktorja za oceno uspešnosti;
            
            
               (i)pripravo letnega osnutka sklopa o oceni uspešnosti iz konsolidiranega letnega poročila o dejavnostih, vključno s samostojnim sklopom o regulativnih dejavnostih, povezanih z oceno uspešnosti, in sklopom o finančnih in upravnih zadevah, ter njegovo predložitev izvršnemu direktorju za vključitev v konsolidirano letno poročilo o dejavnostih. Kakršna koli sprememba vložka v zvezi z oceno uspešnosti se izvede samo na podlagi odobritve direktorja za oceno uspešnosti;
            
            
               (j)kar zadeva dejavnosti Agencije, ki deluje kot organ za oceno uspešnosti, pripravo akcijskega načrta ob usklajevanju z izvršnim direktorjem in ob upoštevanju ugotovitev notranjih ali zunanjih revizijskih poročil in ocen ter preiskav urada OLAF in poročanje Komisiji o napredku dvakrat letno, upravnemu odboru pa redno;
            
            
               (k)pripravo predloga za mehanizme in postopke za posvetovanje z deležniki iz člena 38 [spremenjene uredbe SES2+], ki ga je treba predložiti upravnemu odboru v sprejetje na podlagi pozitivnega mnenja regulativnega odbora za oceno uspešnosti;
            
            
               (l)zahtevanje od upravnega odbora, naj vzpostavi ali spremeni notranje strukture v zvezi z oceno uspešnosti, na podlagi pozitivnega mnenja regulativnega odbora za oceno uspešnosti;
            
            
               (m)pripravo osnutka načrtov obveščanja in razširjanja informacij v zvezi z oceno uspešnosti iz člena 119a(5), ki ga je treba predložiti upravnemu odboru v sprejetje na podlagi pozitivnega mnenja regulativnega odbora za oceno uspešnosti.
            
            
               4.Za namene točke (d) odstavka 3 se mnenja, priporočila in sklepi Agencije, ki deluje kot organ za oceno uspešnosti, iz [spremenjene uredbe SES2+] in člena 129a te uredbe sprejmejo šele po pridobitvi pozitivnega mnenja regulativnega odbora za oceno uspešnosti.
            
         
         
            
               Pred predložitvijo osnutkov mnenj, priporočil ali sklepov regulativnemu odboru za oceno uspešnosti v glasovanje, direktor za oceno uspešnosti predloge osnutkov mnenj, priporočil ali sklepov pravočasno predloži pristojni delovni skupini v posvetovanje.
            
            
               Direktor za oceno uspešnosti upošteva pripombe in spremembe regulativnega odbora za oceno uspešnosti in revidiran osnutek mnenja, priporočila ali sklepa ponovno predloži regulativnemu odboru za oceno uspešnosti, da bi od njega pridobil pozitivno mnenje. Kadar direktor za oceno uspešnosti odstopa od pripomb in sprememb, ki jih je prejel od regulativnega odbora za oceno uspešnosti, ali jih zavrne, poda ustrezno utemeljeno pisno obrazložitev.
            
            
               Direktor za oceno uspešnosti lahko predložene osnutke mnenj, priporočil ali sklepov umakne, če predloži ustrezno utemeljeno pisno obrazložitev, da se ne strinja s spremembami, ki jih predloži regulativni odbor za oceno uspešnosti. V primeru umika osnutka mnenja, priporočila ali sklepa lahko direktor za oceno uspešnosti izda nov osnutek mnenja, priporočila ali sklepa v skladu s postopkom iz točke (a) člena 114b(1) in drugega pododstavka tega odstavka. 
            
            
               Če regulativni odbor za oceno uspešnosti ne poda pozitivnega mnenja o ponovno predloženem besedilu osnutka mnenja, priporočila ali sklepa, ker njegove pripombe in predlogi sprememb niso bili ustrezno upoštevani v ponovno predloženem besedilu, lahko direktor za oceno uspešnosti dodatno revidira besedilo osnutka mnenja, priporočila ali sklepa v skladu s spremembami in pripombami, ki jih predlaga regulativni odbor za oceno uspešnosti, da bi pridobil njegovo pozitivno mnenje, ne da bi moral za to predložiti dodatne pisne razloge.
            
            
               Člen 114i
            
            
               Funkcije in delovanje svetovalnega odbora za oceno uspešnosti
            
            
               1.Svetovalni odbor za oceno uspešnosti:
            
            
               (a)izmenjuje informacije o delu nacionalnih nadzornih organov in načelih odločanja, dobrih praksah in postopkih ter v zvezi z uporabo [spremenjene uredbe SES2+]; 
            
            
               (b)podaja mnenja in priporočila v zvezi s smernicami, ki jih bo izdala Agencija, ki deluje kot organ za oceno uspešnosti. Mnenja in priporočila svetovalnega odbora za oceno uspešnosti niso zavezujoča.
            
            
               2.Svetovalni odbor za oceno uspešnosti se srečuje v rednih časovnih presledkih, s čimer se zagotovi, da se nacionalni nadzorni organi posvetujejo in sodelujejo v mreži. 
            
            
               3.Predsednik regulativnega odbora za oceno uspešnosti in direktor za oceno uspešnosti lahko sodelujeta na sestankih svetovalnega odbora za oceno uspešnosti in lahko po potrebi dajeta priporočila nacionalnim nadzornim organom, ki se sestanejo kot svetovalni odbor za oceno uspešnosti, glede zadev, povezanih z njunim strokovnim znanjem v zvezi s programom uspešnosti in ureditvijo pristojbin iz [spremenjene uredbe SES2+].
            
            
               4.Agencija ob upoštevanju pravil o podatkih iz člena 31 [spremenjene uredbe SES2+] in Uredbe (EU) 2018/1725 Evropskega parlamenta in Sveta
                  4
                svetovalnemu odboru za oceno uspešnosti zagotovi sekretariat in podpira izmenjavo informacij iz odstavka 1 med člani svetovalnega odbora za oceno uspešnosti ob spoštovanju zaupnosti poslovno občutljivih informacij izvajalcev navigacijskih služb zračnega prometa.
            
            
               Člen 114j
            
            
               Sestava svetovalnega odbora za oceno uspešnosti
            
            
               1.Svetovalni odbor za oceno uspešnosti sestavljajo: 
            
            
               (a)
                     en visoki predstavnik nacionalnih nadzornih organov iz vsake države članice iz člena 3 [spremenjene uredbe SES2+] in en namestnik za vsako državo članico med sedanjim višjim osebjem navedenih organov, pri čemer oba imenuje nacionalni nadzorni organ; 
            
            
               (b)
                     en predstavnik Komisije brez glasovalne pravice in en namestnik.
            
            
               2.Svetovalni odbor za oceno uspešnosti med svojimi člani izvoli predsednika in njegovega namestnika. Namestnik predsednika nadomešča predsednika, kadar ta ne more opravljati svojih nalog. Mandat predsednika in namestnika predsednika traja dve leti in pol ter se lahko podaljša. Če med njunim mandatom preneha njuno članstvo v svetovalnem odboru za oceno uspešnosti, na isti datum samodejno preneha tudi njun mandat.
            
            
               Člen 114k
            
            
               Pristojnosti pritožbenega odbora za oceno uspešnosti
            
         
         
            
               1.Pritožbeni odbor za oceno uspešnosti je odgovoren za odločanje o pritožbah zoper odločitve iz [spremenjene uredbe SES2+]. Pritožbeni odbor za oceno uspešnosti se sestaja po potrebi.
            
            
               2.Pritožbeni odbor za oceno uspešnosti sprejema odločitve z večino glasov vsaj štirih od šestih članov.
            
            
               Člen 114l
            
            
               Člani pritožbenega odbora za oceno uspešnosti
            
            
               1.Pritožbeni odbor za oceno uspešnosti sestavlja šest članov in šest namestnikov, izbranih med sedanjim ali nekdanjim višjim osebjem v nacionalnih nadzornih organih iz člena 3 [spremenjene uredbe SES2+], organih, pristojnih za konkurenco, in drugih institucijah Unije ali nacionalnih institucijah, z ustreznimi izkušnjami v letalskem sektorju. Pritožbeni odbor za oceno uspešnosti imenuje svojega predsednika.
            
            
               2.Člane pritožbenega odbora za oceno uspešnosti po javnem razpisu za prijavo interesa uradno imenuje upravni odbor na predlog Komisije po posvetovanju z regulativnim odborom za oceno uspešnosti.
            
            
               3.Člani pritožbenega odbora za oceno uspešnosti se zavežejo, da bodo delovali neodvisno in v javnem interesu. V ta namen podajo pisno izjavo o zavezah in pisno izjavo o interesih, iz katere je razvidno, da ne obstajajo nikakršni interesi, ki bi lahko vplivali na njihovo neodvisnost, oziroma so v njej navedeni morebitni neposredni ali posredni interesi, ki bi lahko vplivali na njihovo neodvisnost. Navedeni izjavi se objavita vsako leto.
            
            
               4.Mandat članov pritožbenega odbora za oceno uspešnosti traja pet let. Ta mandat se lahko enkrat podaljša.
            
            
               5.Člani pritožbenega odbora za oceno uspešnosti so pri odločanju neodvisni. Ne zavezujejo jih nobena navodila. Ne opravljajo nobenih drugih nalog v Agenciji, njenem upravnem odboru ali svetovalnem odboru za oceno uspešnosti. Član pritožbenega odbora za oceno uspešnosti med mandatom ne sme biti razrešen, razen če je kriv hujše kršitve in če Komisija po prejemu mnenja s strani upravnega odbora sprejme takšno odločitev.
            
            
               6.Pritožbeni odbor za oceno uspešnosti sprejme in objavi svoj poslovnik. Navedeni poslovnik podrobno določa ureditve, ki urejajo organiziranost in delovanje pritožbenega odbora za oceno uspešnosti, ter pravila, ki se uporabljajo za pritožbe pred pritožbenim odborom za oceno uspešnosti v skladu s členi 114k do 114s. Pritožbeni odbor za oceno uspešnosti Komisiji uradno sporoči osnutek poslovnika ter vse večje spremembe poslovnika. Komisija lahko poda mnenje o navedenem poslovniku v treh mesecih po datumu prejema uradnega sporočila. 
            
            
               Člen 114m
            
            
               Izločitev in ugovor v pritožbenem odboru za oceno uspešnosti
            
            
               1.Člani pritožbenega odbora za oceno uspešnosti ne sodelujejo v nobenem pritožbenem postopku, če imajo pri tem kakršen koli osebni interes, če so bili predhodno vpleteni v postopek kot zastopniki ene od strank v postopku ali če so sodelovali pri sprejetju sklepa, zoper katerega je bila vložena pritožba.
            
            
               2.Če član pritožbenega odbora za oceno uspešnosti zaradi enega od razlogov iz odstavka 1 ali zaradi kakršnih koli drugih razlogov meni, da ne bi smel sodelovati v pritožbenem postopku, ta član o tem obvesti pritožbeni odbor za oceno uspešnosti. 
            
            
               3.Vsaka stranka v pritožbenem postopku lahko vloži ugovor zoper katerega koli člana pritožbenega odbora za oceno uspešnosti iz katerega koli razloga iz odstavka 1 ali če obstaja sum, da član deluje pristransko. Tak ugovor ni dopusten, če je stranka v pritožbenem postopku kljub poznavanju razloga za ugovor naredila postopkovni korak. Ugovorov ni mogoče utemeljevati z državljanstvom članov.
            
            
               4.Pritožbeni odbor za oceno uspešnosti odloča o ukrepih, ki jih je treba sprejeti v primerih iz odstavkov 2 in 3, brez sodelovanja zadevnega člana. Za namene tega odločanja zadevnega člana v pritožbenem odboru za oceno uspešnosti zamenja njegov namestnik. Če je namestnik v enakem položaju, predsednik namestnika imenuje med preostalimi namestniki, ki so na voljo.
            
            
               Člen 114n
            
            
               Sklepi, ki jih izda Agencija, ki deluje kot organ za oceno uspešnosti, zoper katere se lahko vloži pritožba
            
            
               1.Pritožbo je mogoče vložiti zoper sklepe Agencije, ki deluje kot organ za oceno uspešnosti, sprejete v skladu s [spremenjeno uredbo SES2+]. 
            
            
               2.Pritožba, vložena v skladu z odstavkom 1, nima odložilnega učinka. Kadar pritožbeni odbor za oceno uspešnosti meni, da okoliščine to zahtevajo, lahko začasno prekine izvajanje izpodbijanega sklepa.
            
         
         
            
               3.Agencija, ki deluje kot organ za oceno uspešnosti, objavi sklepe, ki jih je sprejel pritožbeni odbor za oceno uspešnosti.
            
            
               Člen 114o
            
            
               Osebe s pravico do pritožbe
            
            
               Vsaka fizična ali pravna oseba se lahko pritoži zoper sklep, ki ga je izdala Agencija, ki deluje kot organ za oceno uspešnosti, naslovljen nanjo, ali zoper sklep, ki ga je izdala Agencija, ki deluje kot organ za oceno uspešnosti, ki to osebo neposredno in posamično zadeva, čeprav je naslovljen na drugo osebo. Stranke v postopku so lahko stranke v pritožbenem postopku.
            
            
               Člen 114p
            
            
               Rok in oblika
            
            
               Pritožba se skupaj z njeno obrazložitvijo vloži pisno pri Agenciji, ki deluje kot organ za oceno uspešnosti, v dveh mesecih po tem, ko je bila zadevna oseba o sklepu uradno obveščena, ali če takega uradnega obvestila ni, v dveh mesecih po datumu, ko je Agencija, ki deluje kot organ za oceno uspešnosti, objavila svojo sklep. Pritožbeni odbor za oceno uspešnosti sprejme odločitev o pritožbi v štirih mesecih od njene vložitve.
            
            
               Člen 114q
            
            
               Vmesna revizija
            
            
               1.Pritožbeni odbor za oceno uspešnosti pred preučitvijo pritožbe Agenciji, ki deluje kot organ za oceno uspešnosti, omogoči, da pregleda svoj sklep. Če direktor za oceno uspešnosti meni, da je pritožba utemeljena, sklep popravi v dveh mesecih po prejemu uradnega obvestila pritožbenega odbora za oceno uspešnosti. Navedeno ne velja, kadar pritožnik nasprotuje drugi stranki v pritožbenem postopku. 
            
            
               2.Če sklep ni popravljen, se pritožbeni odbor za oceno uspešnosti nemudoma odloči, ali se izvajanje sklepa začasno prekine v skladu s členom 114n(2).
            
            
               Člen 114r
            
            
               Preučitev pritožb
            
            
               1.Pritožbeni odbor za oceno uspešnosti oceni, ali je pritožba dopustna in utemeljena. 
            
            
               2.Pri preučitvi pritožbe v skladu z odstavkom 1 pritožbeni odbor za oceno uspešnosti dela hitro. 
            
            
               Tolikokrat, kot je to potrebno, stranke v pritožbenem postopku povabi, da v določenih rokih predložijo pisne pripombe glede uradnih obvestil, ki jih je izdal pritožbeni odbor sam, ali glede sporočil drugih strank v pritožbenem postopku. Pritožbeni odbor za oceno uspešnosti se lahko odloči za ustno obravnavo na lastno pobudo ali na utemeljeno zahtevo ene od strank v pritožbenem postopku.
            
            
               Člen 114s
            
            
               Odločitve o pritožbi
            
            
               Kadar pritožbeni odbor za oceno uspešnosti ugotovi, da pritožba ni dopustna ali da razlogi za pritožbo niso utemeljeni, pritožbo zavrne. Kadar pritožbeni odbor za oceno uspešnosti ugotovi, da je pritožba dopustna in da so razlogi za pritožbo utemeljeni, zadevo preda Agenciji. Agencija sprejme nov obrazloženi sklep ob upoštevanju odločitve pritožbenega odbora za oceno uspešnosti.
            
            
               Člen 114t
            
         
         
            
               Tožbe pred Sodiščem 
            
            
               1.Tožbe za razveljavitev sklepa, ki ga izda Agencija, ki deluje kot organ za oceno uspešnosti, na podlagi [spremenjene uredbe SES2+], in tožbe zaradi neukrepanja v predpisanih rokih se lahko vložijo pri Sodišču šele, ko so izčrpane možnosti pritožbenega postopka iz členov 114k do 114s. 
            
            
               2.Agencija, ki deluje kot organ za oceno uspešnosti, sprejme potrebne ukrepe za izvršitev sodbe Sodišča.“;
            
            
               (10)vstavi se naslednji člen 117a:
            
            
               „Člen 117a
            
            
               Sklop o dejavnostih za oceno uspešnosti pri načrtovanju letnega in večletnega programa
            
            
               1.Direktor za oceno uspešnosti vsako leto pripravi osnutek sklopa v programskem dokumentu iz člena 117(1), povezanega z dejavnostmi za oceno uspešnosti. Ko regulativni odbor za oceno uspešnosti osnutek odobri, ga direktor za oceno uspešnosti predloži izvršnemu direktorju, ki ga vključi v osnutek programskega dokumenta Agencije v skladu s točko (g) člena 114h(3). Kakršna koli sprememba sklopa o oceni uspešnosti se izvede samo na podlagi odobritve direktorja za oceno uspešnosti.
            
            
               2.Sklop letnega delovnega programa o oceni uspešnosti v programskem dokumentu zajema podrobno razdelane cilje in pričakovane rezultate, vključno s kazalniki uspešnosti. Vsebuje tudi opis ukrepov, ki se bodo financirali, ter navedbo finančnih in človeških virov, dodeljenih vsakemu ukrepu, v skladu z načeli oblikovanja in upravljanja proračuna po dejavnostih. Sklop letnega delovnega programa o oceni uspešnosti ustreza sklopu o oceni uspešnosti iz večletnega delovnega programa iz odstavka 4. V njem so jasno navedene naloge, ki so bile v primerjavi s predhodnim proračunskim letom dodane, spremenjene ali črtane.
            
            
               3.Upravni odbor spremeni sprejeti sklop o oceni uspešnosti iz letnega delovnega programa, kadar je Agenciji, ki deluje kot organ za oceno uspešnosti, dodeljena nova naloga. Vsaka bistvena sprememba sklopa o oceni uspešnosti iz letnega delovnega programa se sprejme po enakem postopku, kot je določen za prvotni letni delovni program. Upravni odbor lahko na direktorja za oceno uspešnosti prenese pooblastilo, da v sklop o oceni uspešnosti iz letnega delovnega programa vnese nebistvene spremembe.
            
            
               4.V sklopu o oceni uspešnosti iz večletnega delovnega programa v programskem dokumentu je določeno strateško načrtovanje programov, vključno s cilji, pričakovanimi rezultati in kazalniki uspešnosti. Prav tako določa načrtovanje virov, vključno z večletnim proračunom in osebjem. 
            
            
               Načrt virov se letno posodablja. Strateško načrtovanje programov se posodablja po potrebi, zlasti zaradi upoštevanja rezultatov ocenjevanja iz člena 124(4).“;
            
            
               (11)vstavi se naslednji člen 118a:
            
            
               „Člen 118a
            
            
               Sklop o oceni uspešnosti v konsolidiranem letnem poročilu o dejavnostih
            
            
               1.Direktor za oceno uspešnosti pripravi osnutek sklopa v letnem poročilu o dejavnostih iz člena 118(1), povezanega z oceno uspešnosti. Ko regulativni odbor za oceno uspešnosti osnutek odobri, ga direktor za oceno uspešnosti predloži izvršnemu direktorju, ki ga vključi v konsolidirano letno poročilo o dejavnostih v skladu s točko (i) člena 114h(3). Kakršna koli sprememba sklopa o oceni uspešnosti iz konsolidiranega letnega poročila o dejavnostih se izvede samo na podlagi odobritve direktorja za oceno uspešnosti.
            
            
               2.Sklop o oceni uspešnosti iz konsolidiranega letnega poročila o dejavnostih zajema samostojni sklop o regulativnih dejavnostih ter sklop o finančnih in upravnih zadevah. Regulativni odbor za oceno uspešnosti odobri samostojni sklop o regulativnih dejavnostih pred predložitvijo izvršnemu direktorju v skladu s točko (e) člena 114b(1).“;
            
            
               (12)vstavi se naslednji člen 119a:
            
            
               „Člen 119a
            
            
               Preglednost, obveščanje in postopki za izdajo mnenj, priporočil in sklepov Agencije, ki deluje kot organ za oceno uspešnosti
            
            
               1.Pri opravljanju svojih nalog se Agencija, ki deluje kot organ za oceno uspešnosti, v zgodnji fazi obsežno ter odprto in pregledno posvetuje z deležniki iz člena 38(3) [spremenjene uredbe SES2+] in, če je ustrezno, organi, pristojnimi za konkurenco, brez poseganja v njihovo pristojnost. V skladu s členom 38 [spremenjene uredbe SES2+] Agencija, ki deluje kot organ za oceno uspešnosti, vzpostavi posvetovalne mehanizme za ustrezno vključitev navedenih deležnikov. 
            
         
         
            
               Direktor za oceno uspešnosti v ta namen pripravi osnutek predloga za navedene mehanizme in ga, ko od regulativnega odbora za oceno uspešnosti prejme pozitivno mnenje o osnutku, predloži upravnemu odboru v sprejetje. 
            
            
               2.Agencija, ki deluje kot organ za oceno uspešnosti, zagotovi, da javnost in vse zainteresirane strani dobijo objektivne, zanesljive in lahko dostopne informacije, zlasti glede rezultatov njenega dela, kadar je to ustrezno.
            
            
               Vsi dokumenti in zapisniki posvetovalnih sestankov so javni.
            
            
               3.Agencija, ki deluje kot organ za oceno uspešnosti, na svojem spletišču objavi vsaj dnevni red, referenčne dokumente in po potrebi zapisnike sestankov regulativnega odbora za oceno uspešnosti in pritožbenega odbora za oceno uspešnosti.
            
            
               4.Agencija, ki deluje kot organ za oceno uspešnosti, sprejme in objavi ustrezne in sorazmerne postopke za izdajo mnenj, priporočil in sklepov Agencije, ki deluje kot organ za oceno uspešnosti, v skladu s postopkom iz točke (f) člena 98(2a). V navedenih postopkih: 
            
            
               (a)je zagotovljeno, da Agencija, ki deluje kot organ za oceno uspešnosti, objavi dokumente in opravi obsežna posvetovanja z zainteresiranimi stranmi v skladu s časovnim razporedom in postopkom, ki vključuje obveznost Agencije, ki deluje kot organ za oceno uspešnosti, da poda pisni odgovor na posvetovalni postopek;
            
            
               (b)je zagotovljeno, da Agencija, ki deluje kot organ za oceno uspešnosti, pred sprejetjem posameznih sklepov iz te uredbe in [spremenjene uredbe SES2+] obvesti vse zadevne strani o nameri, da bo sprejela te sklepe, in določi rok, do katerega lahko zadevna stran predloži svoje mnenje o zadevi, pri čemer se v celoti upoštevajo nujnost, kompleksnost in morebitne posledice zadeve;
            
            
               (c)je zagotovljeno, da so v posameznih sklepih Agencije, ki deluje kot organ za oceno uspešnosti, navedeni razlogi, na katerih temeljijo, da je tako mogoče s pritožbo izpodbijati njihovo utemeljenost;
            
            
               (d)kadar Agencija, ki deluje kot organ za oceno uspešnosti, izda sklep, je zagotovljeno obveščanje fizične ali pravne osebe, na katero je sklep naslovljen, in drugih strank v postopku o pravnih sredstvih, ki so jim na voljo v skladu s to uredbo; 
            
            
               (e)se opredelijo pogoji za uradno obveščanje zadevnih oseb o sklepih, vključno z informacijami o razpoložljivih pritožbenih postopkih, določenih v tej uredbi. 
            
            
               5.Agencija, ki deluje kot organ za oceno uspešnosti, lahko na lastno pobudo v okviru svojih pristojnosti v zvezi z oceno uspešnosti izvaja dejavnosti obveščanja, pri tem pa jo zastopa direktor za oceno uspešnosti. Dodelitev sredstev za dejavnosti obveščanja ne sme škodljivo vplivati na učinkovito izvajanje nalog in pooblastil iz [spremenjene uredbe SES2+]. Dejavnosti obveščanja se izvajajo v skladu z ustreznimi načrti obveščanja in razširjanja informacij, ki jih sprejme upravni odbor v skladu s točko (g) člena 98(2).“;
            
            
               (13)člen 120 se spremeni: 
            
            
               (a)
                     v odstavku 1 se uvodni stavek nadomesti z naslednjim:
            
            
               „1. Brez poseganja v druge prihodke prihodki Agencije, razen tistih, ki jih prejme v funkciji organa za oceno uspešnosti, zajemajo:“,
            
            
               (b)
                     odstavek 3 se nadomesti z naslednjim:
            
            
               „3. Prihodki in odhodki za vse dejavnosti, ki niso zajete v členu 120a(1), so uravnoteženi.“,
            
            
               (c)
                     odstavek 5 se nadomesti z naslednjim:
            
            
               „5. Agencija med proračunskim letom prilagodi svoje kadrovsko načrtovanje in upravljanje dejavnosti, financiranih s sredstvi, ki izhajajo iz pristojbin in dajatev za dejavnosti certificiranja, na način, ki ji omogoča hitro odzivanje na delovne obremenitve in nihanja teh prihodkov.“,
            
            
               (d)
                     v odstavku 6 se prvi pododstavek nadomesti z naslednjim:
            
            
               „Izvršni direktor vsako leto pripravi osnutek načrta prihodkov in odhodkov Agencije za naslednje proračunsko leto, vključno z osnutkom kadrovskega načrta, ter ga po vključitvi osnutka načrta prihodkov in odhodkov za oceno uspešnosti in seznama delovnih mest za oceno uspešnosti iz člena 120a(7) pošlje upravnemu odboru skupaj z gradivom za obrazložitev obračunskega stanja. Navedeni osnutek kadrovskega načrta za delovna mesta, financirana iz pristojbin in dajatev iz odstavka 1, temelji na omejenem sklopu kazalnikov, ki jih je Komisija odobrila za merjenje delovne obremenjenosti in učinkovitosti Agencije, ter določa sredstva, potrebna za učinkovito in pravočasno izpolnjevanje zahtev po certificiranju in drugih dejavnostih Agencije, vključno s tistimi, ki izhajajo iz prenosa odgovornosti v skladu s členoma 64 in 65.“;
            
         
         
            
               (14)vstavi se naslednji člen 120a:
            
            
               „Člen 120a
            
            
               Proračun Agencije za njene funkcije v vlogi organa za oceno uspešnosti
            
            
               1.Agencija je odgovorna za prihodke in odhodke za oceno uspešnosti, in sicer ločeno od drugih prihodkov in odhodkov. V skladu z odstavkom 2 in ob njegovem upoštevanju so taki prihodki in odhodki uravnoteženi.
            
            
               2.Presežki na računu iz odstavka 1 se prenesejo v rezervni sklad, ustanovljen v skladu z odstavkom 6. Izgube na računu iz odstavka 1 tega člena se krijejo s prenosi iz navedenega rezervnega sklada. Kadar se pomembni pozitivni ali negativni proračunski rezultati ponavljajo, se revidira raven pristojbin in dajatev iz točk (a) in (d) odstavka 3 ter člena 126a.
            
            
               3.Proračun Agencije za njene funkcije v vlogi organa za oceno uspešnosti zajema:
            
            
               (a)pristojbine, ki jih Agencija, ki deluje kot organ za oceno uspešnosti, zaračuna določenim izvajalcem služb zračnega prometa za storitve, povezane z oceno načrta uspešnosti, določanjem ciljev in spremljanjem; 
            
            
               (b)letne prispevke določenih izvajalcev služb zračnega prometa na podlagi ocenjenih letnih izdatkov, povezanih z dejavnostmi za oceno uspešnosti, ki jih izvaja Agencija, ki deluje kot organ za oceno uspešnosti, kot se zahteva v [spremenjeni uredbiSES2+] za vsako kategorijo določenih izvajalcev služb zračnega prometa;
            
            
               (c)vse prostovoljne finančne prispevke držav članic ali nacionalnih nadzornih organov iz člena 3 [spremenjene uredbe SES2+]; 
            
            
               (d)pristojbine za objave in vse druge storitve, ki jih zagotavlja Agencija, ki deluje kot organ za oceno uspešnosti; 
            
            
               (e)vse prispevke tretjih držav ali drugih subjektov, če taki prispevki ne ogrožajo neodvisnosti in nepristranskosti Agencije, ki deluje kot organ za oceno uspešnosti. 
            
            
               4.Na podlagi vseh prihodkov in odhodkov Agencije, ki deluje kot organ za oceno uspešnosti, se za vsako proračunsko leto, ki sovpada s koledarskim letom, pripravijo načrti, ki se vključijo v njen proračun. 
            
            
               5.Prihodki, ki jih Agencija prejme za opravljanje svojih funkcij kot organ za oceno uspešnosti, ne smejo ogrožati njene nevtralnosti, neodvisnosti in objektivnosti.
            
            
               6.Agencija, ki deluje kot organ za oceno uspešnosti, ustanovi rezervni sklad, ki pokriva enoletne odhodke iz poslovanja in tako zagotavlja nadaljnje izvajanje njenih dejavnosti in izpolnjevanje njenih nalog. Sklad se pregleduje vsako leto, s čimer se zagotovi, da je omejen na letne potrebe.
            
            
               7.Direktor za oceno uspešnosti vsako leto pripravi osnutek načrta prihodkov in odhodkov za oceno uspešnosti za naslednje leto in seznam delovnih mest za oceno uspešnosti ter ju predloži izvršnemu direktorju, da ju ta vključi v osnutek načrta prihodkov in odhodkov Agencije iz člena 120(6). 
            
            
               Izvršni direktor ali upravni odbor lahko spremeni osnutek načrta prihodkov in odhodkov ter seznam delovnih mest za oceno uspešnosti, če to odobri direktor za oceno uspešnosti.
            
            
               Če se izvršni direktor in direktor za oceno uspešnosti ne moreta dogovoriti o osnutku načrta prihodkov in odhodkov za oceno uspešnosti, direktor za oceno uspešnosti pripravi osnutek mnenja, ki ga izvršni direktor priloži osnutku načrta prihodkov in odhodkov Agencije iz člena 120(6). V tem primeru ima direktor za oceno uspešnosti tudi pravico, da predstavi svoje mnenje upravnemu odboru, preden ta sprejme začasni osnutek načrta prihodkov in odhodkov Agencije v skladu z drugim podstavkom člena 120(6).
            
            
               8.Letni prispevki iz točke (b) odstavka 3 se poberejo za pet proračunskih let. V ta namen prvič zapadejo v plačilo 31. marca [XXXX – leto] [Urad za publikacije, vstaviti prvo proračunsko leto, ki se začne po začetku veljavnosti te uredbe] za navedeno proračunsko leto oziroma 31. marca vsako od naslednjih štirih proračunskih let za navedena proračunska leta. 
            
            
               Komisija sprejme izvedbene akte o podrobnih pravilih za izračun letnih prispevkov določenih izvajalcev služb zračnega prometa iz točke (b) odstavka 2 v skladu s členom 126b.
            
            
               Navedeni izvedbeni akti se sprejmejo v skladu s postopkom pregleda iz člena 127(3).“;
            
         
         
            
               (15)člen 121 se spremeni:
            
            
               (a) odstavek 1 se nadomesti z naslednjim:
            
            
               „1. Proračun Agencije izvršuje izvršni direktor. Vendar ga v zvezi s prihodki in odhodki, povezanimi s funkcijo Agencije kot organa za oceno uspešnosti, izvršuje direktor za oceno uspešnosti.“;
            
            
               (b) odstavek 8 se nadomesti z naslednjim:
            
            
               „8. Izvršni direktor pošlje Računskemu sodišču odgovor na njegove pripombe do 30. septembra po vsakem proračunskem letu. Izvršni direktor navedeni odgovor pošlje tudi upravnemu odboru in Komisiji. V zvezi z dejavnostmi za oceno uspešnosti se navedeni odgovor pripravi v sodelovanju z direktorjem za oceno uspešnosti.“;
            
            
               (c) odstavek 10 se nadomesti z naslednjim:
            
            
               „10. Na priporočilo Sveta, ki odloča s kvalificirano večino, Evropski parlament do 15. maja leta n + 2 odloči o razrešnici izvršnega direktorja glede izvrševanja proračuna za leto n in razrešnici direktorja za oceno uspešnosti glede izvrševanja proračuna Agencije za oceno uspešnosti za leto n.“;
            
            
               (16)v členu 124 se dodajo naslednji odstavki 4, 5 in 6:
            
            
               „4. Odstavki 1, 2 in 3 se ne uporabljajo za Agencijo, ki deluje kot organ za oceno uspešnosti. Komisija ob upoštevanju ocene iz člena 43 [spremenjene uredbe SES2+] do roka, določenega v navedeni uredbi, izvede ocenjevanje, da oceni uspešnost Agencije kot organa za oceno uspešnosti v zvezi z njenimi cilji, nalogami in pooblastili. Med ocenjevanjem se obravnavajo zlasti morebitna potreba po spremembi nalog in pooblastil Agencije, ki deluje kot organ za oceno uspešnosti, in finančne posledice takih sprememb.
            
            
               5. Kadar Komisija meni, da nadaljnji obstoj funkcije organa za oceno uspešnosti glede na zastavljene cilje, naloge in pooblastila ni več upravičen, lahko predlaga ustrezno spremembo te uredbe in [spremenjene uredbe SES2+].
            
            
               6. Komisija ugotovitve ocenjevanja, povezane z dejavnostjo Agencije, ki deluje kot organ za oceno uspešnosti, skupaj s svojimi zaključki posreduje Evropskemu parlamentu, Svetu in upravnemu odboru. Ugotovitve ocenjevanja in priporočila se objavijo.“;
            
            
               (17)v členu 126 se doda naslednji odstavek 5:
            
            
               „5. Določbe tega člena se ne uporabljajo za dejavnosti Agencije, ki deluje kot organ za oceno uspešnosti.“;
            
            
               (18)vstavita se naslednja člena 126a in 126b:
            
            
               „Člen 126a
            
            
               Pristojbine in dajatve Agencije, ki deluje kot organ za oceno uspešnosti
            
            
               1.
                     Pristojbine Agencije, ki deluje kot organ za oceno uspešnosti, se zaračunavajo za:
            
            
               (a)oceno porazdelitev stroškov med navigacijskimi službami zračnega prometa na rutah in terminalih v skladu s členom 13(6) [spremenjene uredbe SES2+];
            
            
               (b)oceno vsakega prvotnega ali revidiranega osnutka načrta uspešnosti, ki se predloži Agenciji, ki deluje kot organ za oceno uspešnosti, izvedeno v skladu s členom 13(7) do (9) [spremenjene uredbe SES2+];
            
            
               (c)oceno vsakega prvotnega ali revidiranega osnutka načrta uspešnosti, ki se predloži Agenciji, ki deluje kot organ za oceno uspešnosti, izvedeno v skladu s členom 14(6) do (8) [spremenjene uredbe SES2+], kadar Agencija deluje kot nadzorni organ v skladu s členom 3(8) [spremenjene uredbe SES2+];
            
         
         
            
               (d)določitev ciljev uspešnosti določenih izvajalcev služb zračnega prometa v skladu s členom 13(9) [spremenjene uredbe SES2+];
            
            
               (e)določitev ciljev uspešnosti določenih izvajalcev služb zračnega prometa v skladu s členom 14(8) [spremenjene uredbe SES2+], kadar Agencija deluje kot nacionalni nadzorni organ v skladu s členom 3(8) [spremenjene uredbe SES2+];
            
            
               (f)oceno zahtev za dovoljenje za revizijo ciljev in načrtov uspešnosti izvajalcev služb zračnega prometa v skladu s členom 17(3) in (4) [spremenjene uredbe SES2+]; 
            
            
               (g)preverjanje cen na enoto pri pripravi določanja teh cen s strani nacionalnih nadzornih organov v skladu s členom 21 [spremenjene uredbe SES2+];
            
            
               (h)izdajanje poročil o spremljanju uspešnosti v zvezi s posameznimi izvajalci služb zračnega prometa v skladu s členom 13(11) [spremenjene uredbe SES2+] in, kadar Agencija deluje kot nadzorni organ skladno s členom 3(8) [spremenjene uredbe SES2+], v skladu s členom 14(10) [spremenjene uredbe SES2+];
            
            
               (i)sprejetje popravnih ukrepov v skladu s členom 13(11) [spremenjene uredbe SES2+] in, kadar Agencija deluje kot nadzorni organ skladno s členom 3(8) [spremenjene uredbe SES2+], v skladu s členom 14(10) navedene uredbe;
            
            
               (j)obravnavo pritožb.
            
            
               2. 
                     Dajatve, zaračunane za objave in opravljanje katere koli druge storitve s strani Agencije, ki deluje kot organ za oceno uspešnosti, iz člena 120a(3), izražajo dejanske stroške vsake posamezne opravljene storitve.
            
            
               3.
                     Pristojbine in dajatve določi Komisija v skladu z odstavkom 4. Določijo se v taki višini, da z njimi povezani prihodki zadostujejo za pokritje celotnih stroškov dejavnosti, povezanih z opravljenimi storitvami, in da ne pride do velikega kopičenja presežkov. Navedeni stroški zajemajo vse odhodke v zvezi s člani osebja, katerih delovna mesta so vezana na funkcijo Agencije, ki deluje kot organ za oceno uspešnosti, zlasti sorazmerne prispevke delodajalca v pokojninsko shemo. Pristojbine in dajatve so namenski prejemki Agencije, ki deluje kot organ za oceno uspešnosti, za dejavnosti iz storitev, za katere je treba plačati pristojbine in dajatve.
            
            
               4.
                     Komisija sprejme izvedbene akte o podrobnih pravilih v zvezi s pristojbinami in dajatvami, ki jih Agencija zaračunava za svoje delovanje kot organ za oceno uspešnosti, pri čemer določi zlasti znesek pristojbin in dajatev ter način njihovega plačila. Navedeni izvedbeni akti se sprejmejo v skladu s postopkom pregleda iz člena 127(3).
            
            
               Člen 126b
            
            
               Izvedbeni akti v zvezi z izračunom letnih prispevkov določenih izvajalcev služb zračnega prometa
            
            
               Izvedbeni akti iz člena 120a(8) določajo naslednje: 
            
            
               (a)
                     metodologijo za dodelitev ocenjenih odhodkov kategorijam določenih izvajalcev služb zračnega prometa, ki so podlaga za določitev deleža prispevkov, ki jih morajo plačati določeni izvajalci služb zračnega prometa iz vsake kategorije;
            
            
               (b)
                     primerna in objektivna merila za določitev letnih prispevkov, ki jih na podlagi svoje velikosti plačajo določeni izvajalci služb zračnega prometa, da se tako približno izrazi njihov pomen na trgu.
            
            
               Kategorije iz točke (a) prvega odstavka so, prvič, izvajalci služb zračnega prometa na rutah, drugič, izvajalci služb zračnega prometa na terminalih, ki jih nadzoruje Agencija, ki deluje kot organ za oceno uspešnosti, in, tretjič, ponudniki, ki izvajajo obe vrsti služb. Merila, ki se vzpostavijo v skladu s točko (b), zlasti zagotavljajo enako obravnavo zadevnih izvajalcev ob upoštevanju vsake vrste služb. Velikost izvajalcev služb zračnega prometa se izračuna na podlagi zneska dejanskih prihodkov iz izvajanja storitev navigacijskih služb zračnega prometa v referenčnem obdobju pred referenčnim obdobjem, v katerem je začela veljati ta uredba.“;
            
            
               (19)v členu 129 se doda naslednji odstavek:
            
            
               „Določbe tega člena se ne uporabljajo za dejavnosti Agencije, ki deluje kot organ za oceno uspešnosti.“;
            
            
               (20)vstavi se naslednji člen 129a:
            
            
               „Člen 129a
            
         
         
            
               Dogovori o sodelovanju glede ocene uspešnosti
            
            
               1.
                     V zvezi z dejavnostmi Agencije, ki deluje kot organ za oceno uspešnosti, lahko z Agencijo sodelujejo tretje države, ki so z Unijo sklenile sporazume ter so sprejele in uporabljajo ustrezna pravila iz prava Unije na področju upravljanja zračnega prometa, kar vključuje zlasti pravila o neodvisnih nacionalnih nadzornih organih ter programu uspešnosti in ureditvi pristojbin.
            
            
               2.
                     Če je med Unijo in tretjimi državami iz odstavka 2 sklenjen sporazum v ta namen, lahko Agencija, ki deluje kot organ za oceno uspešnosti, svoje naloge na podlagi [spremenjene uredbe SES2+] izvaja tudi v razmerju do tretjih držav, če so navedene tretje države sprejele in uporabljajo zadevna pravila v skladu z odstavkom 2 in so Agencijo, ki deluje kot organ za oceno uspešnosti, pooblastile za usklajevanje dejavnosti njihovih nacionalnih nadzornih organov z dejavnostmi nacionalnih nadzornih organov v državah članicah.
            
            
               3.
                     Sporazumi iz odstavka 2 določajo naravo, obseg in postopkovne vidike vključenosti navedenih držav v delo Agencije, ki deluje kot organ za oceno uspešnosti, in vključujejo določbe v zvezi s finančnimi prispevki in osebjem. Navedeni sporazumi lahko določajo sklenitev delovnih dogovorov.“;
            
            
               (21)v Prilogi VIII se vstavi naslednja točka 2.3a:
            
            
               „2.3.a Službe za podatke o zračnem prometu 
            
            
               2.3a.1 Zbrani podatki o zračnem prometu so dovolj kakovostni, popolni in aktualni ter izvirajo iz legitimnih virov in so pravočasno zagotovljeni. 
            
            
               2.3a.2 Službe za podatke o zračnem prometu dosežejo in ohranjajo ustrezno raven uspešnosti, kar zadeva razpoložljivost, integriteto, stalnost in pravočasnost za izpolnjevanje uporabnikovih potreb. 
            
            
               2.3a.3 Sistemi in orodja, ki jih uporabljajo službe za podatke o zračnem prometu, so pravilno zasnovani, izdelani in vzdrževani, da so ustrezni za predvideno uporabo.
            
            
               2.3a.4 Razširjanje takih podatkov je pravočasno ter poteka prek dovolj zanesljivih in hitrih komunikacijskih sredstev, ki so zaščitena pred namernimi in nenamernimi posegi in popačenjem.“.
            
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        https://ec.europa.eu/transport/modes/air/aviation-strategy_sl.
               
               
                  
                     (2)
                  
                        Uredba (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (UL L 212, 22.8.2018, str. 1).
               
               
                  
                     (3)
                  
                        Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
               
               
                  
                     (4)
                  
                        Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).